משנה שבת יד ניקוד
שְׁמוֹנָה שְׁרָצִים הָאֲמוּרִים בַּתּוֹרָה, 
הַצָּדָן וְהַחוֹבֵל בָּהֶן חַיָּב. 
וּשְׁאָר שְׁקָצִים וּרְמָשִׂים, 
הַחוֹבֵל בָּהֶן פָּטוּר; 
הַצָּדָן לְצֹרֶךְ, חַיָּב; 
שֶׁלֹּא לְצֹרֶךְ, פָּטוּר. 
חַיָּה וָעוֹף שֶׁבִּרְשׁוּתוֹ, 
הַצָּדָן פָּטוּר; 
וְהַחוֹבֵל בָּהֶן חַיָּב:

 אֵין עוֹשִׂין הִילְמֵי בְּשַׁבָּת; 
אֲבָל עוֹשֶׂה הוּא אֶת מֵי הַמֶּלַח, 
וְטוֹבֵל בָּהֶן פִּתּוֹ, 
וְנוֹתֵן לְתוֹךְ הַתַּבְשִׁיל. 
אָמַר רַבִּי יוֹסֵי: 
וַהֲלוֹא הוּא הִילְמֵי, 
בֵּין מְרֻבֶּה וּבֵין מוּעָט;
וְאֵלּוּ הֵן מֵי מֶלַח הַמֻּתָּרִין: 
נוֹתֵן שֶׁמֶן בַּתְּחִלָּה לְתוֹךְ הַמַּיִם אוֹ לְתוֹךְ הַמֶּלַח:

 אֵין אוֹכְלִין אֵזוֹבְיוֹן בְּשַׁבָּת, 
לְפִי שֶׁאֵינוֹ מַאֲכַל בְּרִיאִים. 
אֲבָל אוֹכֵל הוּא אֶת יוֹעֶזֶר, וְשׁוֹתֶה אַבּוּבְרוֹעֶה. 
כָּל הָאֳכָלִין אוֹכֵל אָדָם לִרְפוּאָה, וְכָל הַמַּשְׁקִין שׁוֹתֶה, 
חוּץ מִמֵּי דְּקָלִים וְכוֹס עִקָּרִים, 
מִפְּנֵי שֶׁהֵן לִירוֹקָה. 
אֲבָל שׁוֹתֶה הוּא מֵי דְּקָלִים לִצְמָאוֹ, 
וְסָךְ שֶׁמֶן עִקָּרִין שֶׁלֹּא לִרְפוּאָה:

 הַחוֹשֵׁשׁ בְּשִׁנָּיו, לֹא יְגַמַּע בָּהֶן אֶת הַחֹמֶץ, 
אֲבָל מְטַבֵּל הוּא כְּדַרְכּוֹ, וְאִם נִתְרַפֵּא, נִתְרַפֵּא. 
הַחוֹשֵׁשׁ בְּמָתְנָיו, לֹא יָסוּךְ יַיִן וָחֹמֶץ, 
אֲבָל סָךְ הוּא אֶת הַשֶּׁמֶן; 
וְלֹא שֶׁמֶן וֶרֶד. 
בְּנֵי מְלָכִים סָכִין שֶׁמֶן וֶרֶד עַל מַכּוֹתֵיהֶן, 
שֶׁכֵּן דַּרְכָּם לָסוּךְ בְּחֹל. 
רַבִּי שִׁמְעוֹן אוֹמֵר: 
כָּל יִשְׂרָאֵל בְּנֵי מְלָכִים הֵם:

שבת יד
יד